b'\n_START_ARTICLE_\nNakijinin gusuku\n_START_SECTION_\nHistoria\n_START_PARAGRAPH_\nMotobun niemimaalla seisovan linnan rakennust\xc3\xb6iden on arkeologisen tutkimuksen mukaan arvioitu alkaneen 1200-luvun lopussa. Lopullisen muotonsa Nakijinin gusuku sai 1400-luvun alussa. Aikanaan gusuku oli alueeltaan Okinawan suurin ja siihen kuului noin 6 hehtaaria maata. Gusukua ymp\xc3\xa4r\xc3\xb6iv\xc3\xa4 vuoristo muodostaa linnoitukselle luonnollisen puolustuksen, vaikeuttaa hy\xc3\xb6kk\xc3\xa4\xc3\xa4jien kulkua ja rajaa mahdollisia hy\xc3\xb6kk\xc3\xa4yssuuntia._NEWLINE_Sanzan-kauden alussa Nakijinin gusukun hallitsija julisti itsens\xc3\xa4 pohjoisen Okinawan kuninkaaksi, ja pian Okinawa jakautui kolmeen kuningaskuntaan: Hokuzaniin, Ch\xc5\xabzaniin ja Nanzaniin. Nakijinin gusukusta tuli pohjoisen Hokuzanin kuninkaan linna. Vuonna 1416 Ch\xc5\xabzanin kuningas Sh\xc5\x8d Hashi aloitti hy\xc3\xb6kk\xc3\xa4yksen Hokuzania ja Nakijinin gusukua vastaan. Linnoituksen puolustuksen kaaduttua Hokuzanin kuningas l\xc3\xa4himpine vasalleineen suoritti itsemurhan, ja Nakijinin gusuku siirtyi osaksi Ch\xc5\xabzanin kuningaskuntaa. Sh\xc5\x8d Hashi m\xc3\xa4\xc3\xa4r\xc3\xa4si Nakijinin linnan uudeksi komentajaksi nuoremman veljens\xc3\xa4, ja seuraavan kahdensadan vuoden ajan se toimi Ry\xc5\xabky\xc5\xabn kuninkaan palatsin, Shurin linnan, etuvartiostona. Linnoituksen toiminta lakkasi vuonna 1665, kun Ry\xc5\xabky\xc5\xab-saaret Tokugawa-sh\xc5\x8dgunaatin k\xc3\xa4skyst\xc3\xa4 vuonna 1609 vallannut Japanin Shimazu-klaani kutsui Nakijinin sijaishallitsijan takaisin Shuriin. Nakijinin gusuku oli aikanaan merkitt\xc3\xa4v\xc3\xa4 my\xc3\xb6s uskonnollisesti ja se sis\xc3\xa4lsi useita rukouspaikkoja.\n_START_SECTION_\nLinnoitus\n_START_PARAGRAPH_\nNakijinin gusuku sijaitsee kukkulalla, jota ymp\xc3\xa4r\xc3\xb6iv\xc3\xa4n maaston muodot: joki, jyrk\xc3\xa4nteet ja syv\xc3\xa4 laakso, helpottivat aikanaan linnan puolustusta. Linnan kalkkikivest\xc3\xa4 valmistettu 3 metrin levyinen ulkomuuri on 1\xc2\xa0500 metri\xc3\xa4 pitk\xc3\xa4 ja 6\xe2\x80\x9310 metri\xc3\xa4 korkea. Muurin yl\xc3\xa4reuna on 2\xe2\x80\x933 metri\xc3\xa4 leve\xc3\xa4, ja se on alasp\xc3\xa4in levenev\xc3\xa4. Muurin harjalla on 70 senttimetri\xc3\xa4 korkeat ja 50 senttimetri\xc3\xa4 leve\xc3\xa4t kaiteet. Nykyisin Nakijinin gusukulla pystyss\xc3\xa4 oleva portti Heir\xc5\x8dmon on per\xc3\xa4isin vuoden 1962 uudelleenrakennuksesta. P\xc3\xa4\xc3\xa4portilta suurelle linnapihalle johtavat kiviportaat rakennettiin 1960. Nakijinin ylimm\xc3\xa4ll\xc3\xa4 tasolla sijaitsee valtion sali, ja sen edess\xc3\xa4 pohjoinen ja etel\xc3\xa4inen sali. N\xc3\xa4iden v\xc3\xa4liin j\xc3\xa4\xc3\xa4 linnapiha, joka yhdess\xc3\xa4 salien kanssa muodosti suuren rituaalialueen. Linnan alempi pyh\xc3\xa4kk\xc3\xb6 (Soitsugi-no-utaki) oli yksi Ry\xc5\xabky\xc5\xabn t\xc3\xa4rkeimmist\xc3\xa4 pyhist\xc3\xa4 paikoista, ja se oli pyhitetty Najikinin gusukun suojelusjumaluudelle Kanahiyabulle.\n_START_SECTION_\nSuojelutoimet ja nykytila\n_START_PARAGRAPH_\nToisen maailmansodan j\xc3\xa4lkeen toimet Okinawan kulttuuriperint\xc3\xb6kohteiden suojelemiseksi aloitettiin yhteisty\xc3\xb6ss\xc3\xa4 Yhdysvaltojen sotavoimien kanssa. Japanin p\xc3\xa4\xc3\xa4saarten hallinnosta erilleen asetettu Ry\xc5\xabky\xc5\xab-saarten hallitus nimesi Nakijinin gusukun historialliseksi kohteeksi vuonna 1955, erityiseksi historialliseksi kohteeksi vuonna 1958 ja aineelliseksi kulttuuriperinn\xc3\xb6ksi vuonna 1962. Nimitysten my\xc3\xb6t\xc3\xa4 siit\xc3\xa4 tuli lainvoimaisesti suojeltava kohde. Linnan muureja kunnostettiin vuosina 1962\xe2\x80\x931967._NEWLINE_Okinawan hallinto palautettiin Yhdysvalloilta Japanille vuonna 1972, ja samana vuonna Japanin hallitus nimesi Nakijinin gusukun Japanin kansalliseksi historialliseksi kohteeksi. Suojeltua aluetta laajennettiin 1979 ja linnan s\xc3\xa4ilymiseen t\xc3\xa4ht\xc3\xa4\xc3\xa4v\xc3\xa4t korjausty\xc3\xb6t aloitettiin 1980. Gusukua hallinnoi Nakijinin kyl\xc3\xa4n opetuslautakunta. Linnoitus on avoinna yleis\xc3\xb6lle._NEWLINE_Vuonna 2000 Nakijinin gusuku liitettiin Unescon maailmanperint\xc3\xb6luetteloon osana gusukujen ja muiden Ry\xc5\xabky\xc5\xab-kuningaskunnan omistusten muodostamaa kokonaisuutta. Hyv\xc3\xa4ksymiskriteerit olivat (II), (III) ja (VI). Maailmanperint\xc3\xb6luetteloon liitetty Nakijinin alue on 7,9 hehtaaria ja sit\xc3\xa4 ymp\xc3\xa4r\xc3\xb6i 25,3 hehtaarin suoja-alue.'